Document ID: 32009D0073

KOMISJONI OTSUS,
17. detsember 2008,
millega muudetakse otsust 2007/589/EÜ seoses dilämmastikoksiidi heite seire ja aruandluse suuniste lisamisega
(teatavaks tehtud numbri K(2008) 8040 all)
(EMPs kohaldatav tekst)
(2009/73/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 13. oktoobri 2003. aasta direktiivi 2003/87/EÜ, millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ, (1) eriti selle artikli 14 lõiget 1,
ning arvestades järgmist:
(1)
Direktiiviga 2003/87/EÜ loodud kasvuhoonegaaside saastekvootidega kauplemise süsteemi toimimiseks on äärmiselt oluline, et käitised, kes on osutatud direktiivi artikli 24 kohaselt hõlmatud nimetatud süsteemiga, teostaksid dilämmastikoksiidi (N2O) täielikku, järjepidevat, läbipaistvat ja täpset järelevalvet ja annaksid selle kohta aru vastavalt käesolevas otsuses esitatud suunistele.
(2)
Komisjoni 18. juuli 2007. aasta otsuses 2007/589/EÜ, millega kehtestatakse Euroopa Parlamendi ja nõukogu direktiivi 2003/87/EÜ kohaselt kasvuhoonegaaside heiteseire ja aruandluse suunised, (2) ei ole ette nähtud N2O heite seire ja aruandluse suuniseid.
(3)
Madalmaad on esitanud taotluse võtta lämmastikhappetehaste N2O heide kasvuhoonegaaside saastekvootidega kauplemise süsteemi aastatel 2008-2012.
(4)
Seepärast on vaja lisada konkreetsed suunised N2O heite määramiseks pideva mõõtmise süsteemide kasutamise abil.
(5)
Ajavahemikul 2008-2012 tuleb 1 tonni N2O heite üleilmset soojenemist põhjustavaid omadusi pidada vastavateks 310 tonni süsinikdioksiidi sellekohastele omadustele; see väärtus on esitatud valitsustevahelise kliimamuutuste rühma teises hindamisaruandes. Nimetatud väärtust tuleks kasutada, et tagada täielik kooskõla ettevõtjate aruannete ning ÜRO kliimamuutuste raamkonventsiooni ja Kyoto protokolli kohaselt liikmesriikide siseriiklike heiteandmekogude alusel esitatavate aruannete vahel.
(6)
Seepärast tuleks otsust 2007/589/EÜ vastavalt muuta,
(7)
Käesoleva otsusega ette nähtud meetmed on kooskõlas kliimamuutuste komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2007/589/EÜ muutmine
Otsust 2007/589/EÜ muudetakse järgmiselt:
1.
Artikli 1 esimene lõik asendatakse järgmisega:
„Käesoleva otsuse lisades sätestatakse direktiivi 2003/87/EÜ I lisas loetletud ja kõnealuse direktiivi artikli 24 lõike 1 kohaselt hõlmatud tegevusalade põhjustatud kasvuhoonegaaside heitkoguste järelevalve ja aruandluse suunised.”
2.
Lisade tabelisse lisatakse järgmine kirje:
„XIII lisa.
Tegevuspõhised suunised dilämmastikoksiidi (N2O) heite määramiseks lämmastikhapet, adipiinhapet, kaprolaktaami, glüoksaali ja glüoksüülhapet tootvatele käitistele”.
3.
I lisa muudetakse vastavalt käesoleva otsuse lisa A osale.
4.
Lisatakse XIII lisa vastavalt käesoleva otsuse lisa B osale.
Artikkel 2
Kohaldamine
Käesolevat otsust kohaldatakse alates 1. jaanuarist 2008.
Artikkel 3
Adressaadid
Käesolev otsus on adresseeritud liikmesriikidele.
Brüssel, 17. detsember 2008

Labels: 2
4
7
3
12
15